钦定古今图书集成/理学汇编/字学典/第103卷 > 裴潾
## 钦定古今图书集成/理学汇编/字学典/第103卷 > 裴潾

按《唐书》本传：“裴潾，河东闻喜人。笃学，善隶书。以荫仕。
元和初，累迁左补阙。穆宗立，召拜兵部侍郎，赠户部
尚书，谥曰敬。”

按《宣和书谱》：“裴潾好直言极谏，謇謇有王臣节。虽不
用于时，而人嘉其忠喜。”梁昭明所集《文选》，乃裒今昔
辞章，续而号之《大和通选》，颇契士论。史复载其隶书，
为时推右，晚岁行草尤胜。当是其耿耿流于毫端者，
故笔不病而韵自高耳。昔人以书传于时，未必以字
得名，盖或以忠义称，或以文章称，况身兼数器，而字
“画又佳，如潾者，诚不可多得也。”今御府所藏行书一：
《大司寇帖》。